วางแผนให้ดีก่อนมีรถ
โดย...ฝ่ายส่งเสริมความรู้ทางการเงิน ธนาคารแห่งประเทศไทย
1 ส.ค. 2560

โดย...ฝ่ายส่งเสริมความรู้ทางการเงิน ธนาคารแห่งประเทศไทยแม้ว่าในปัจจุบันประเทศไทยกำลังพัฒนาระบบขนส่งสาธารณะอย่างเต็มที่เพื่อให้ประชาชนเดินทางได้สะดวกสบายขึ้น แต่ยังคงมีผู้ที่เลือกเดินทางด้วยรถส่วนตัวด้วยเหตุผลต่างๆ เช่น ที่พักอยู่ในซอยลึก หรือวันหนึ่งต้องเดินทางหลายที่ จึงปฏิเสธไม่ได้ว่า รถยังคงเป็นสิ่งที่สำคัญของหลายคนในการคิดอยาก “มี” รถ เรามักพุ่งเป้าไปที่การเตรียมเงินดาวน์หลักแสนและค่างวด แต่อาจลืมคิดถึงค่าใช้จ่ายในการ “ใช้” รถ มาดูกันครับว่าเราควรเตรียมพร้อมรับมือกับค่าใช้จ่ายที่จะตามมาอย่างไรกันบ้างค่า พ.ร.บ.ประกันภัย และต่อทะเบียน การทำ พ.ร.บ.คุ้มครองผู้ประสบภัยจากรถจะมีค่าใช้จ่ายประมาณปีละ 600-1,200 บาท ค่าประกันภัยรถเริ่มต้นที่ปีละ 6,500 บาทไปจนถึงหลักหมื่น ขึ้นอยู่กับราคารถและประเภทของประกัน ส่วนค่าต่อทะเบียนเริ่มต้นที่ปีละ 1,500 บาท และถ้ารถอายุเกิน 7 ปี จะต้องตรวจสภาพรถซึ่งมีค่าใช้จ่ายก่อนต่อทะเบียนด้วยค่าบำรุงรักษา สุขภาพรถก็เหมือนคนที่ต้องตรวจเป็นระยะและซ่อมบำรุง เช่น ในช่วง 3 ปีแรก อาจต้องเข้าศูนย์ทุก 6 เดือน ขั้นต่ำประมาณ 2,000 บาท/ครั้ง เพื่อเช็กระยะ เปลี่ยนน้ำมันเครื่อง และค่าใช้จ่ายอื่นๆ อาทิ เปลี่ยนแบตเตอรี่และยางทุก 2 ปีค่าน้ำมันหรือแก๊ส ขึ้นอยู่กับการใช้งาน เช่น รถขนาดเล็กเดินทางประมาณ 10 กม. ในวันทำงานค่าน้ำมันจะอยู่ที่ประมาณ 1,500 บาท/เดือน หรือหากจะติดแก๊สให้ปลอดภัยก็ต้องเลือกผู้ให้บริการที่เชี่ยวชาญที่มักมีค่าใช้จ่ายในการติดตั้งค่อนข้างสูงค่าใช้จ่ายอื่นๆ เช่น ค่าซ่อมฉุกเฉิน ทางด่วน ที่จอดรถ กล้องหน้ารถ ล้างอัดฉีด แม้กระทั่งค่าปรับจากการทำผิดกฎจราจร หรือค่าท่องเที่ยวเดินทางที่เพิ่มขึ้นอย่างคาดไม่ถึง  นอกจากค่าใช้จ่ายแล้ว หากไม่ได้ซื้อรถด้วยเงินสด สิ่งที่ควรทำความเข้าใจคือ วิธีการคำนวณดอกเบี้ย การเช่าซื้อรถส่วนใหญ่มักใช้การคำนวณแบบเงินต้นคงที่ (Flat Rate) ที่มีข้อดีคือ คำนวณง่ายไม่ซับซ้อน แต่ดอกเบี้ยที่ต้องจ่ายจะสูงกว่าเมื่อเทียบกับการคำนวณดอกเบี้ยแบบลดต้นลดดอกที่ใช้ตัวเลขเดียวกัน ซึ่งบริษัทเช่าซื้อที่อยู่ภายใต้การกำกับดูแลของแบงก์ชาติจะต้องคำนวณดอกเบี้ยทั้งสองแบบให้ลูกค้าเพื่อประกอบการตัดสินใจด้วย หรือเราสามารถคำนวณเองคร่าวๆ โดยการนำ 1.8 ไปคูณอัตราดอกเบี้ย Flat Rate เช่น ดอกเบี้ยเช่าซื้อรถแบบ Flat Rate 2% ต่อปี สามารถแปลงเป็นลดต้นลดดอกได้ประมาณ 3.6%จากที่เล่าสู่กันฟังในวันนี้ ก็น่าจะช่วยให้คุณตัดสินใจซื้อรถสักคันได้ดียิ่งขึ้นนะครับ และอย่าลืมถามใจตัวเองก่อนว่า “จำเป็นหรือไม่” ที่ต้องซื้อตอนนี้และ “พร้อมหรือยัง” กับเงินที่ต้องจ่ายหลังซื้อรถ อยากให้ทุกคน “ตั้งสติ เตรียมสตางค์ วางแผนการเงินให้ดี” ไม่ว่าจะตัดสินใจซื้อรถหรือสินค้าใดๆ นะครับ